Вдовин, Гавриил Григорьевич

Вдовин Гавриил Григорьевич— седидей, тонавтыця, седямо-вейсэнь тевень теий. Россиянь Федерациянь (2001-це ие), МАССР-нь (1978-це ие) искусствань заслуженной деятель. Россиянь Седидеень вейсэндявксонь почётной тевветий (1996-це ие), МССР-нь Прявтмасторонь казнень лауреат (1992-це ие), Мордовия Республикань Прявтонь премиянь лауреат (2003-це, 2005-це, 2006-це иетне), Мордовиянь Комсомолонь премиянь лауреат (1969-це ие). СССР-нь Седидеень вейсэндявксос совиця (1969-це ие)..
Эрямо пингезэ.
Чачсь Саран ошсо 1940-це иень эйсюрковонь 30-це чистэ.
Прядсь Саранонь седямонь училища (1961-це ие), Горьковской гос. консерватория (1968-це ие). [1968 – 94-це иетнестэ Саранонь училищасо музыкально-теоретической предметэнь тонавтыця, 1994 – 2002-це иетнестэ – доцент, 2002-це иестэ саезь – народной музыкань кафедрань профессор Эрзянь-мокшонь гос. университетсэ. 1982 – 97-це иетнестэ ульнесь Мордовия Республикань Композиторонь вейсэндявксонь правлениянь прявт.
1960-це иетнень произведениянзо – вокальной циклат, ютксост «Песни родного края», сопранонь ды симфонической оркестрань туртов колмо монологт (валтнэ Л. Талалаевскоень), фортепианонь ды струнной оркестрань туртов концертино, фа-минор симфония – Мордовиянь музыкальной искусствасо васенце (Весесоюзонь од композиторонь смотрань диплом, 1969-це ие, Москва ош). 1970-це иетнестэ сёрмадсь омбоце симфония, 1-це струнной квартет, оркестра марто скрипкань туртов концерт, «Из мордовской народной поэзии» вокальной цикла, 1980 – 2001-це иетнестэ – 3-це ды 4-це симфониятнень, 2 – 4-це струнной квартеттнэнь, 2001 – 08-це иетнестэ – 5-це симфониянть, симфонической оркестрань туртов 15 пелькссэ балетной этюдт, струнной оркестрань туртов «Деревенской сюита»-нть, скрипкань ды струнной оркестрань туртов «Романсеро». Камерно-инструментальной произведениянзо ютксо – «Под знаком Эрьзи» скрипкань ды фортепианонь туртов соната, «Портреты» фортепианной цикла (2001-це ие), 12 тонсо прелюдият ды фугат (2003-це ие), 5-це струнной квартет (2004-це ие), эрьва кодамо инструментэнь туртов пьесат ды ансамблят.
Вдовинэнь шкинемасо покш тарка сайсь хоронь музыкась, кантата хоронь туртов сочиненият «Эрьзя. Три эпизода из жизни» (1976-це ие), «Колокола» (1988-це ие), циклат «Три этюда-картины» (1989-це ие), «Город в тумане» (2004-це ие), концерт «Балладо о Ефрейторе и Деве Белого Плёса» (1993-це ие), «Деревенский ноктюрн» (1996-це ие), «Снега России» (2006-це ие) ды лият.
Вдовин сёрмадсь седямо театрань туртов: оперань – «В шесть часов вечера после войны» (1975-це ие), «Пасынок судьбы» (1986-це ие), нац. муз. драмань – «Ветер с Понизовья» (1980-це ие).
Хоронь, вайгелень ды фортепианонь туртов рузонь, эрзянь, мокшонь, маринь, финнэнь ды лия раськень моронь, романсонь, обработкань автор; УПТМН-нь 7-це томонтень (1 – 2-це пелькстнэ) музыкальной приложениянь автор. Якась НИИЯЛИЭ-нь фольклорной экспедицияв (1962 – 72-це иетне). Секретарь (2003 – 06-це иетне), правлениянь член (1982 – 92-це иетне), прявтонь советэнь член (1992-це иестэ аезь) Россиянь Композиторонь вейсэндявкссо, Поволжьянь ды Приуральянь композиторонь музыкань Фестивалень оргкомитетсэ (1982-це иестэ саезь), Мордовия Республикань Прявтонть пингстэ культурань коряс советсэ (2003-це иестэ саезь).
Вдовинэнь музыказо гайгсь «Московская осень», «Музыка друзей», «Панорама музыки России» ды лия фестивальтнесэ (1980-це иетнестэ саезь). 1980-це иестэ «Мелодия» весесоюзонь фирмасо лиссь «Песни Г. Вдовина» грампластинка, 2002-це иестэ – «Произведения композиторов Мордовии», «Современная хоровая музыка композиторов Мордовии» компакт-дискть, конатненень совавтозь Г. Вдовинэнь произведениянзо.
Кулось Саран ошсо 2010-це иень якшамковонь 7-це чистэ.